SKRIFTLIG FORESPØRGSEL E-1418/01

af Luciano Caveri (ELDR) til Kommissionen

(17. maj 2001)

Om: Foranstaltninger mod forfalskning af euro-mønter og -sedler

Euroen er nu en nært forestående realitet, og om få måneder, når man er færdig med at slå og trykke de nye mønter og sedler, vil disse blive distribueret og derefter taget i brug fra begyndelsen af næste år.

Hvilke foranstaltninger er der truffet for at undgå, at falskmøntnere fremstiller forfalskninger og organiserer ulovlige markeder, især i den vanskelige overgangsperiode mellem de gamle nationale valutaer og den nye europæiske valuta?

Svar afgivet på Kommissionens vegne af Pedro Solbes Mira

(27. september 2001)

På basis af forslag fra Kommissionen vedtog Rådet den 28. juni 2001 en forordning (EF 1338/2001) om fastlæggelse af de foranstaltninger, der er nødvendige for at beskytte euroen mod falskmøntneri(1).

Dette vigtige redskab fastlægger procedurerne for indsamling, opbevaring og udveksling af oplysninger om falskmøntneri og specificerer de ansvarlige myndigheder og organer på nationalt plan. Det kræver, at pengeinstitutter tilbageholder og overgiver falske euromønter og eurosedler og organiserer samarbejde på nationalt plan og EU-plan samt med tredjelande og internationale organisationer.

Kommissionen vedtog endvidere den 22. maj 2001 et udkast til Rådets afgørelse om et handlingsprogram for uddannelse, udveksling og bistand med henblik på beskyttelse af euroen mod falskmøntneri(2).

Den Franske Republik har endvidere på basis af EU-traktaten taget initiativ (som hovedsagelig vedrører meddelelse af oplysninger) til at supplere ovennævnte forordning med henblik på, at Rådet vedtager en afgørelse om beskyttelse af euroen mod falskmøntneri(3). Denne afgørelse skal vedtages.

Rådet vedtog den 29. april 1999 en afgørelse om udvidelse af Europols mandat til at omfatte bekæmpelse af falskmøntneri og forfalskning af betalingsmidler(4).

Den 29. maj 2000 vedtog Rådet en rammeafgørelse om styrkelse af beskyttelsen mod falskmøntneri ved hjælp af strafferetlige og andre sanktioner, i forbindelse med indførelsen af euroen(5). Den kræver, at medlemsstaterne skal beskytte euroen på en hensigtsmæssig måde mod falskmøntneri ved effektive strafferetlige foranstaltninger, selv inden valutaen er sat i omløb 1. januar 2002.

De øvrige foranstaltninger, der er truffet på nationalt og fællesskabsplan for effektivt at forebygge og bekæmpe forfalskneri, omfatter bl.a.:

- Den Europæiske Centralbanks henstilling af 7. juli 1998 om vedtagelse af visse foranstaltninger til forbedring af eurosedlers og -mønters retlige beskyttelse (ECB/1998/7)(6)

- Kommissionens meddelelse af 22. juli 1998 om uddannelse, et informationssystem, samarbejde og beskyttelse under strafferetten(7)

- ECB's retningslinjer af 7. juli 1998, som ændret den 26. august 1999, om visse bestemmelser om eurosedler, herunder bl.a. om styrkelse af ophavsretten til eurosedler samt om etablering af et center for analyse af falske sedler og en ECB-database for falske sedler og mønter (ECB/1999/3)(8)

- Den Europæiske Centralbanks henstilling af 7. juli 1998 om vedtagelse af visse foranstaltninger til forbedring af eurosedlers og -mønters retlige beskyttelse, blandt andet kontrol med og forbud mod udstedelse af ulovlige pengesedler (ECB/1998/7)(11)

- Kommissionens meddelelse af 13. januar 1999 om beskyttelse af ophavsret til euromønternes fælles design(9)

- Kommissionens henstilling af 13. januar 1999 om mønter til samlerbrug, medaljer og møntefterligninger med henstillinger om den praksis, der skal gælde i overgangsperioden (1999/63/EF)(10)

- og Rådets konklusioner (Rådets samling af 28.-29. maj 2001) om Europols rolle i forbindelse med beskyttelsen af euroen.

(1) EFT L 181 af 4.7.2001, s. 6.

(2) KOM(2001) 248 endelig udg.

(3) EFT C 75 af 7.3.2001.

(4) EFT C 149 af 28.5.1999.

(5) EFT L 140 af 14.6.2000.

(6) EFT C 11 af 15.1.1999.

(7) KOM(89) 474 endelig udg.

(8) EFT L 258 af 5.10.1999.

(9) SEK(1999) 24.

(10) EFT L 20 af 27.1.1999.

(11) EFT C 11 af 15.1.1999.